6.歌咏荆轲的诗句
《咏荆轲》
年代: 魏晋 作者: 陶渊明
燕丹善养士,志在报强嬴。招集百夫良,岁暮得荆卿。
君子死知己,提剑出燕京。素骥鸣广陌,慷慨送我行。
雄发指危冠,猛气冲长缨。饮饯易水上,四座列群英。
渐离击悲筑,宋意唱高声。萧萧哀风逝,淡淡寒波生。
商音更流涕,羽奏壮士惊。心知去不归,且有后世名。
登车何时顾,飞盖入秦庭。凌厉越万里,逶迤过千城。
图穷事自至,豪主正怔营。惜哉剑术疏,奇功遂不成。
其人虽已没,千载有馀情。
《读荆轲传》
年代: 宋 作者: 高斯得
夜读荆轲传,掩卷喟然叹。结交天下士,贤哉太子丹。
报秦一片心,秋莲孤剑寒。介绍田先生,得结荆卿欢。
太子一语疑,先生甘自残。荆卿欲藉手,临事敢开口。
走见樊於期,愿借将军首。将军搤擥言,念此固已久。
得复平竹仇,性命何足有。四雄英烈风,精诚凌白虹。
函关初未入,气已吞祖龙。其事虽不就,简牍光无穷。
奈何今之人,蹙缩如寒虫。
《和陶咏荆轲》
年代: 宋 作者: 苏轼
秦如马后牛,吕氏非复嬴。天欲厚其毒,假手李客卿。
功成志自满,积恶如陵京。灭身会有时,徐观可安行。
沙丘一狼狈,笑落冠与缨。太子不少忍,顾非万人英。
魏韩裂智伯,肘足本无声。胡为弃成谋,托国此狂生。
荆轲不足说,田子老可惊。燕赵多奇士,惜哉亦虚名。
杀父囚其母,此岂容天庭。亡秦只三户,况我数十城。
渐离虽不伤,陛戟加周营。至今天下人,愍燕欲其成。
废书一太息,可见千古情。
《过荆轲冢四绝句》
年代: 宋 作者: 晁说之
过华逾河势北倾,何人来此葬荆卿。千金匕首安知在,易水寒来尚有情。
转载请注明出处365教育网 » 赞美樱花的诗句千古名句